Lerena pluk vir hom 'n lat met dié geveg | Netwerk24
Deur Michael Green 21 September 2019 10:29
Kevin Lerena verdedig sy junior swaargewigtitel van die IBO Saterdag vir die vyfde keer. Foto: Gallo Images
Lerena verdedig sy junior swaargewigtitel van die Internasionale Boksorganisasie (IBO) by Emperors Palace teen Sefer Seferi van Albanië.
Die feit dat Seferi al 40 jaar oud is en maar net 30ste op die IBO se ranglys is, het hierdie week kwaai kritiek by Lerena se kritici ontlok.
Lerena se vorige teenstander, Vasil Ducar, is in baie kringe ook as besonder gelukkig beskou om 'n titelkans te kry.
Lerena het boonop nogal teen Ducar gesukkel, hoewel hy agterna gesê het dit was omdat hy siekerig gevoel het.
Lerena het hierdie week gesê hy het sy "beste oefenkamp nóg" gehad en hy sien daarna uit om sy "beste vertoning tot nog toe" te lewer.
As hy Seferi nie uit die kryt uit blaas nie, moet hy maar weet dat die lang messe en die gifpenne vir hom uitgehaal sal word.
Seferi se vorige geveg was teen die 48-jarige Firat Arslan en voor dit het hy 'n vet tjek verdien deur 'n paar rondes vir die swaargewig Tyson Fury slaansak te speel.
Sy loopbaan is teen die einde, hoewel hy weliswaar steeds heelwat krytvernuf het.
Tyson Fury het Sefer Seferi in 2018 lekker afgestof. Foto: Getty Images
Dis die soort van teenstander teen wie Lerena moes geboks het voor hy 'n kampioen geword het, nie nou nie.
Nou sal Lerena met eier op sy gesig sit as hy teen Seferi vasval.
Voor dié kragmeting kan die voorgeveg tussen die junior weltergewigte Jabulani Makhense en Marios Matamba vir baie opwinding sorg.